מספר פנימי: 2023938

הכנסת העשרים

**יוזמים: חברי הכנסת** **נורית קורן**
 **דוד ביטן**
 **טלי פלוסקוב**
 **יואב קיש**
 **מרב מיכאלי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4866/20

הצעת חוק ההוצאה לפועל (תיקון – תנאים להגבלת רישיון נהיגה), התשע"ח–2017

|  |  |  |
| --- | --- | --- |
| תיקון סעיף 66א | 1. | בחוק ההוצאה לפועל, התשכ"ז–1967[[1]](#footnote-2), בסעיף 66א, במקום פסקה (6) יבוא: |
|  |  | "(6) | (א) הגבלת החייב מקבל, מהחזיק או מחדש רישיון נהיגה; הגבלה זו לא תוטל אלא לאחר שהתקיים דיון במעמד שני הצדדים בפני רשם ההוצאה לפועל, במהלכו השתכנע רשם ההוצאה לפועל לאחר בדיקה שערך, כי הטלת ההגבלה לא פוגעת פגיעה ממשית בעיסוקו של החייב וביכולתו לשלם את החוב או שרישיון הנהיגה אינו חיוני לחייב עקב נכותו או עקב נכות בן משפחה התלוי בו; לעניין זה יראו את מי שהוטלה עליו הגבלה מהחזיק רישיון נהיגה כמי שרישיון הנהיגה שלו פקע מחמת אי-תשלום אגרה. |
|  |  |  | (ב) לא יטיל רשם ההוצאה לפועל הגבלה כאמור בסעיף קטן (א) אם מצא שהחייב מועסק כנהג או עוסק כעוסק מורשה כנהג; שר המשפטים, בהתייעצות עם ועדת החוקה, חוק ומשפט של הכנסת, יקבע רשימה של מקצועות נוספים שעל העוסקים בהם לא ניתן יהיה להטיל את ההגבלה כאמור. |
|  |  |  | (ג) הזמנה לדיון כאמור בסעיף קטן (א) תנוסח בלשון פשוטה וברורה, ותומצא לצדדים בדרך של המצאה מלאה; בהזמנה יצוין כי החייב רשאי לבקש דחיית הדיון כדי למנות לעצמו עורך דין או כדי לקבל ייצוג לפי הוראות חוק הסיוע המשפטי אם הוא זכאי לכך לפי הוראות אותו חוק; בהזמנה ייכלל מידע בדבר האפשרויות למינוי עורך דין לפי הוראות חוק הסיוע המשפטי." |

דברי הסבר

בחוק ההוצאה לפועל, התשכ"ז–1967 (להלן – החוק), נקבעו מגבלות שניתן להטיל על חייבים שנועדו לעודד אותם לשלם את חובם. ביניהן, הגבלת חייבים מלקבל, להחזיק או לחדש רישיון נהיגה. בפועל, זוכים בתיקי חוב מבקשים מרשמי ההוצאה לפועל להחיל הגבלה זו כדבר שבשגרה, ובקשות אלה לרוב מאושרות.

בעייתיות רבה מתעוררת מהקלות שבה ניתן להטיל מגבלה על רישיון נהיגה. הדבר מהווה גזירה קשה בייחוד כשמדובר באנשים בעלי מוגבלות הזקוקים לרכבם לצורך התניידות יום-יומית שלהם או של בן משפחתם, או כאשר פרנסתם של החייבים תלויה ברכבם. יותר מכך, בהטלת המגבלה נפגעת יכולת החייבים להחזיר את חובם.

החוק מאפשר לרשם ההוצאה לפועל שלא להטיל את ההגבלה אם שוכנע כי הטלתה אינה מוצדקת, עלולה לפגוע פגיעה ממשית בעיסוקו של החייב וביכולתו לשלם את החוב או שהרישיון חיוני לחייב עקב נכותו או נכות בן משפחתו התלוי בו. לשם כך, נדרש החייב להגיש בקשה מנומקת, מגובה בניירת רבה, שתוכיח כי הפגיעה אכן אינה מוצדקת. הגשת בקשה זו מאלצת חייבים רבים לשכור את שירותיו של עורך דין שייצג נאמנה את טענותיהם, דבר מהווה נטל כספי נוסף על החייב המתקשה בתשלום חובותיו.

הצעת החוק נועדה לאזן בין זכויות החייב והזוכה, ולוודא כי הטלת הגבלה על רישיון נהיגה תעשה בצורה מושכלת. זאת על ידי חובת עריכת דיון במעמד שני הצדדים, במהלכו על רשם ההוצאה לפועל לבדוק ולהשתכנע כי הטלת ההגבלה אינה פוגענית יתר על המידה, וכי אינה שוללת מן החייב את היכולת לעמוד בצווי התשלומים שהושתו עליו ולהשתקם. מוצע עוד כי לא תוטל הגבלה על רישיון נהיגה של חייב שמקצועו הוא נהג. בנוסף, מוצע כי הזמנה לדיון האמור תשלח לצדדים באופן של המצאה מלאה, ותכלול יידוע לחייב כי הוא רשאי למנות לעצמו עורך דין שייצגו בהליך.

הצעות חוק בנושא דומה הונחו על שולחן הכנסת השמונה-עשרה והתשע-עשרה על ידי ח"כ עגאבריה עפו וקבוצת חברי הכנסת (פ/2799/18; הוסרה מסדר היום ביום כ"ה בתמוז התשע"א (27 ביולי 2011); פ/707/19; הוסרה מסדר היום ביום ז' בשבט התשע"ד (8 בינואר 2014)), ועל שולחן הכנסת העשרים על ידי חברת הכנסת שרן השכל (פ/4366/20), ועל ידי חבר הכנסת איתן כבל וקבוצת חברי הכנסת (פ/4757/20).

הצעת החוק נכתבה בסיוע עמותת "ידיד".

---------------------------------

הוגשה ליו"ר הכנסת והסגנים

והונחה על שולחן הכנסת ביום

ל' בכסלו התשע"ח – 18.12.17

1. ס"ח התשכ"ז, עמ' 116. [↑](#footnote-ref-2)